Joe Biden Bandaríkjaforseti ætlar ekki að verða við beiðni forvera síns um að halda skjölum leyndum frá þingnefnd sem rannsakar árásina á bandaríska þinghúsið. Donald Trump bar fyrir sig friðhelgi forsetaembættisins, en lagaleg óvissa er um hvort slíkt eigi við fyrrverandi forseta.
Þingnefnd rannsakar aðdraganda árásar stuðningsmanna Trumps á þinghúsið þann 6. janúar. Stuðningsmennirnir voru saman komnir á fjöldafundi Trumps í nágrenninu. Trump hafði þá hátt um að svindlað hafi verið í kosningunum, og vildi hann koma í veg fyrir að Bandaríkjaþing staðfesti úrslitin.
Meðal þess sem þingnefndin vill fá í hendurnar eru samskiptagögn frá Trump, börnum hans, helstu ráðgjöfum hans, lögmönnum forsetans fyrrverandi og nokkrum ráðherrum í stjórnartíð hans. Jen Psaki, fjölmiðlafulltrúi Hvíta hússins, sagði í gær að forsetaembættið ætli að hjálpa til við rannsóknina eftir fremsta megni. Hún sagði Biden trúa því að það sé mikilvægt bæði fyrir þingið og bandarísku þjóðina að fá upplýst hvað gerðist þennan dag, svo mögulega verði hægt að koma í veg fyrir slíka uppákomu síðar.
Trump sagðist sjálfur í yfirlýsingu í gær vera fórnarlamb pólitískra ofsókna andstæðinga sinna. Stjórnvöld væru með þessu að reyna að þagga niður í Trump og hreyfingu hans um að gera Bandaríkin stórkostleg á ný.
Joe Biden hefur hafnað beiðni beiðni Donalds Trump um að halda leynd yfir gögnum sem þingnefnd vill fá aðgang að. Nefndin rannsakar aðdraganda árásarinnar á þinghúsið sjötta janúar. 